Кампания - Близък на Ванга: Да намерим гроба
Един от близките хора на пророчицата Ванга - 74-г. Павел Кипров, призова да се намери гробът на Васил Левски до 18 юли, когато се чества 180-годишнината от рождението на Апостола на свободата. Той води 17 години битка за откриването на гроба, през октомври миналата година дори обяви гладна стачка за 4 дни, за да му обърнат внимание и най-сетне да намерят къде са погребани тленните останки на Левски. "Боря се за една кауза, но през цялото време разни агенти, учени, археолози пречат да се разкрие гробът на Левски. Големият въпрос е: Какъв интерес имат да го правят? Убеден съм, че гробът на Левски е там, където ми каза пророчицата Ванга преди 26 години - в църквата "Свети Никола" в София, до митрополията. Намира се до олтара, в дясната част. Над гроба има прозорче, а той е под иконата на свети Йоан Кръстител", твърди Кипров. Той е убеден, че с елементарна апаратура могат да намерят гроба. Срещал се и с кмета на София - Йорданка Фандъкова, преди време, но резултат няма. Искал и среща с доскорошния премиер Бойко Борисов, но напразно. Разочарован е, че се сменили много управници, но никой не направил нищо, за да се намерят костите на Апостола на свободата. Владимир Симеонов